google/wiki40b huggingface dataset:
Κυπριακές προεδρικές εκλογές 1983

Εκλογικό σύστημα

Η ανάδειξη Προέδρου της Κυπριακής Δημοκρατίας γίνεται μέσω άμεσης, καθολικής και μυστικής ψηφοφορίας κάθε πέντε χρόνια. Πρόεδρος εκλέγεται όποιος από τους υποψηφίους συγκεντρώσει περισσότερο από το 50% των ψήφων. Εάν κανείς από τους υποψηφίους δεν συγκεντρώσει τον απαιτούμενο αριθμό ψήφων, η ψηφοφορία επαναλαμβάνεται μετά από μία εβδομάδα, μεταξύ των δύο επικρατέστερων υποψηφίων του πρώτου γύρου. Πρόεδρος εκλέγεται ο υποψήφιος που θα λάβει την πλειοψηφία των έγκυρων ψήφων.

Σπύρος Κυπριανού

Ο Σπύρος Κυπριανού, πρόεδρος του Δημοκρατικού Κόμματος και απερχόμενος Πρόεδρος της Δημοκρατίας, ήταν ξανά υποψήφιος για την προεδρία. Την υποψηφιότητα Κυπριανού υποστήριξε και το Α.Κ.Ε.Λ., ύστερα από συμφωνία ενός «μίνιμουμ προγραμμάτος» μεταξύ των δύο κομμάτων. Με το «μίνιμουμ πρόγραμμα» διαφωνούσε ο πρωθυπουργός της Ελλάδας Ανδρέας Παπανδρέου.
Με τη συνεργασία ΔΗ.ΚΟ. - Α.Κ.Ε.Λ. διαφώνησαν προβεβλημένα στελέχη του ΔΗ.ΚΟ., τα οποία με επικεφαλής τον Αλέκο Μιχαηλίδη ίδρυσαν τη Νέα Δημοκρατική Παράταξη.

Γλαύκος Κληρίδης

Ο Γλαύκος Κληρίδης ήταν πρόεδρος του Δημοκρατικού Συναγερμού. Είχε διατελέσει βουλευτής από το 1960 και Πρόεδρος της Βουλής των Αντιπροσώπων, ενώ υπηρέτησε ως Υπουργός Δικαιοσύνης κατά τη μεταβατική περίοδο, μεταξύ αποικιοκρατίας και ανεξαρτησίας (1959-1960). Συμμετείχε για πρώτη φορά στις προεδρικές εκλογές και υποστηρίχθηκε εκτός από το Δημοκρατικό Συναγερμό και από τη Νέα Δημοκρατική Παράταξη.

Βάσος Λυσσαρίδης

Ο Βάσος Λυσσαρίδης, ιατρός, πρόεδρος της Ενιαίας Δημοκρατικής Ένωσης Κέντρου και βουλευτής, διεκδίκησε την προεδρία της Δημοκρατίας, υποστηριζόμενος εκτός από το κόμμα του και από το ΠΑ.ΜΕ..
Αυτοκινητάμαξα σειράς 6501 ΟΣΕ

Κατασκευή

Οι αυτοκινητάμαξες κατασκευάστηκαν, για το μετρικό σιδηροδρομικό δίκτυο της Πελοποννήσου.

Intercity

Όπως και οι συρμοί σειράς 520 κανονικού εύρους, με την κατάλληλη προώθηση από τον ΟΣΕ, έγιναν ευρέως γνωστές και ως «Ιντερσίτυ» (InterCity) εύκολα αναγνωρίσιμες από τον κοινό τους χρωματισμό (κόκκινο-άσπρο/κρεμ).

Αποδοχή

Αποδείχθηκαν δε ιδιαίτερα επιτυχείς στις ομώνυμες, ταχείες αμαξοστοιχίες InterCity, αλλά και σε απλές επιβατικές, μέχρι και την θέση του μετρικού δικτύου υπό αναστολή λειτουργίας, το 2011.

Απόσυρση

Ακολούθησε, στις αρχές του ίδιου έτους, η συγκέντρωσή τους στον Σ.Σ. Αγίων Αναργύρων και η οδική τους μεταφορά στο Μηχανοστάσιο Πειραιώς (ΜΠΡ) όπου φυλάσσονται μέχρι σήμερα.
Δήμος Νότιας Κέρκυρας

Δημοτικές Ενότητες

Σε αγκύλες σημειώνεται ο πληθυσμός, σύμφωνα με την Απογραφή του 2011:
Εσκάλντες-Ενγκορντάνι

Εκπαίδευση

Το ισπανικό διεθνές δημοτικό σχολείο Escuela Española de Escaldes εξυπηρετεί την κοινότητα.
Υποτροφίες Μαρία Κάλλας

Tο Σωματείο Υποτροφίες Μαρία Κάλλας απονέμει από το 1963 υποτροφίες για τελειοποίηση σπουδών στο εξωτερικό σε νέους Έλληνες λυρικούς καλλιτέχνες, είναι ο μόνος θεσμός που φέρει το όνομα της μεγάλης καλλιτέχνιδος έχοντας ιδρυθεί από την ίδια.
Ευαίσθητη στις ανάγκες των νέων καλλιτεχνών, η Μαρία Κάλλας πρόσφερε την αμοιβή από τις εμφανίσεις της στο Αρχαίο Θέατρο της Επιδαύρου (1960 και 1961) για τη θέσπιση υποτροφιών σε νέους Έλληνες με ταλέντο στο λυρικό τραγούδι. Την πραγματοποίηση αυτού του οράματος εμπιστεύθηκε σε διακεκριμένους φίλους της, μεταξύ των οποίων, ο τότε Διευθυντής της Εθνικής Λυρικής Σκηνής Κωστής Μπαστιάς, η λυρική καλλιτέχνις Αλεξάνδρα Τριάντη - Κυριακίδη, η συγγραφέας Μαρία Π. Ράλλη, ο τότε Διευθυντής του Ωδείου Αθηνών Μενέλαος Παλλάντιος, ο εκδότης Χρήστος Λαμπράκης και η Άρντα Μαντικιάν, φίλη και συμμαθήτρια της Κάλλας στην τάξη της Elvira de Hidalgo και Πρόεδρος του Σωματείου από το 1976 μέχρι το θάνατό της, το Νοέμβριο του 2009.
Από το Δεκέμβριο του 2009, μετά τη διπλή απώλεια της Άρντας Μαντικιάν και του Χρήστου Λαμπράκη, το Διοικητικό Συμβούλιο των «Υποτροφιών Μαρία Κάλλας» συνεχίζει το έργο σύμφωνα με τις παρακαταθήκες των ιδρυτών του. Απαρτίζεται από τους: Κωνσταντίνο Δ. Πυλαρινό (Πρόεδρο), Ζανέτ Πηλού (Αντιπρόεδρο), Κυριάκο Λουκάκο (Γραμματέα), Γιώργο Κουρουπό (Ταμία) και Λουκά Καρυτινό (Μέλος). Από το 1991, τα γραφεία του Σωματείου στεγάζονται στο Μέγαρο Μουσικής Αθηνών. Η λειτουργία του Σωματείου βασίζεται στις γενναιόδωρες χορηγίες των μελών του και άλλων φίλων της λυρικής τέχνης, καθώς και στη στήριξη του Συλλόγου Οι Φίλοι της Μουσικής, ο οποίος αναλαμβάνει και τη διοργάνωση των Διαγωνισμών για την απονομή των υποτροφιών.
Μεταξύ των υποτρόφων του Σωματείου, αναφέρουμε (με χρονολογική σειρά) τους: Αγνή Μπάλτσα, Θάνο Πετράκη, Χαρά Σαββινοπούλου, Λούη Μανίκα, Βαρβάρα Τσαμπαλή, Ζάχο Τερζάκη, Μαρούσα Ξυνή, Κατερίνα Οικονόμου, Χριστόφορο Σταμπόγλη, Σόνια Θεοδωρίδου, Μαρία Παπούλια, Μάριο Φραγκούλη, Ειρήνη Καράγιαννη, Δημήτρη Κασιούμη, Μαρίνα Βουλογιάννη, Γιάννη Γιαννίση, Γιάννη Μποτσαράκο (Mario Zeffiri), Τζούλια Σουγλάκου, Σύλβια Τσιμπανάκου, Μαρία Μητσοπούλου, Μάτα Κατσούλη, Δήμητρα Θεοδοσίου, Ειρήνη Τσιρακίδου, Δημήτρη Τηλιακό, Χάρη Ανδριανό, Άρη Παπαγιαννόπουλο (Άρη Aργύρη), Λουκία Σπανάκη, Κλεοπάτρα Παπαθεολόγου, Λένια Ζαφειροπούλου, Ειρήνη Κυριακίδου, Διονύση Σούρμπη, Ζηνοβία-Μαρία Ζαφειριάδου, Κατερίνα Ρούσσου, Δήμο Φλεμοτόμο, Χριστίνα Πουλίτση, Άννα Στυλιανάκη, Κίρα Λαμπράκη, Κωνσταντίνο Κληρονόμο, Γιώργο Ζωγράφο κ.α.
Ελεύθερη πτώση (ταινία)

Πλοκή

Ο Μαρκ είναι παντρεμένος με την Μπετίνα και περιμένει παιδί. Στην αστυνομική ακαδημία όπου εκπαιδεύεται, γνωρίζει και γίνεται φίλος με τον Κάι, πηγαίνουν μαζί για τζόγκινγκ και έχουν συχνή επαφή. Σιγά σιγά η σχέση τους μετεξελίσσεται σε ερωτική και τότε ξεκινούν τα προβλήματα: προσπαθούν να κρυφτούν, ιδίως στο συντηρητικό περιβάλλον της αστυνομίας, ενώ γεννιέται και το παιδί του Μαρκ.
Διεθνής Ένωση Βιβλιοθηκών και Μουσείων Παραστατικών Τεχνών

Διοίκηση

Τα όργανα λήψης αποφάσεων  της SIBMAS είναι το Συμβούλιο (Council), η Εκτελεστική Επιτροπή (Executive Committee) και η Γενική Συνέλευση (General Assembly). Το Συμβούλιο απαρτίζεται από δεκαεπτά μέλη, διορίζοντας επιπλέον άτομα για την εκτέλεση συγκεκριμένων καθηκόντων και είναι υπεύθυνο για το γενικό προσανατολισμό και τη δράση της ένωσης. Η Εκτελεστική Επιτροπή είναι υπεύθυνη για την υλοποίηση του έργου της SIBMAS και απαρτίζεται από τον Πρόεδρο (President), τον προηγούμενο Πρόεδρο (Immediate Past President), δύο Αντιπροέδρους (two Vice-Presidents), τον Γενικό Γραμματέα (Secretary-General), τον Ταμία (Treasurer) και τέσσερα μέλη του Συμβουλίου, τα οποία εκπροσωπούν την Ευρώπη, τη Βόρεια Αμερική και την Αυστραλία. Η Γενική Συνέλευση απαρτίζεται από το σύνολο των παρευρισκόμενων και εκπροσωπούμενων μελών της Ένωσης και συνέρχεται σε συχνότητα δύο ετών, όπου εκλέγει τα μέλη της Εκτελεστικής Επιτροπής και επτά μέλη για το Συμβούλιο..Σε περίπτωση που κριθεί απαραίτητο συγκαλείται Έκτακτη Γενική Συνέλευση, για την αντιμετώπιση αναδυόμενων ζητημάτων.

Μέλη

Τα μέλη  της SIBMAS περιλαμβάνουν Μεμονωμένα άτομα ως μέλη (Personal member) και Ιδρύματα (Institutional Member) που σχετίζονται με το έργο της τεκμηρίωσης στον τομέα των παραστατικών τεχνών. Τα μέλη που καταβάλλουν πλήρη συνδρομή, έχουν δικαίωμα ψήφου, το οποίο μπορεί να ασκηθεί είτε αυτοπροσώπως είτε μέσω αντιπροσώπου για τα ιδρύματα και μέσω κάποιου άλλου μέλους για τα μεμονωμένα άτομα για μια μόνο φορά. Κατά τη συμμετοχή τους στο έργο της SIBMAS δίνεται η δυνατότητα στα μέλη της να αναπτύξουν συνεργατικές σχέσεις με επαγγελματίες και οργανισμούς του κλάδου και κατ’ επέκταση να προωθήσουν το έργο τους.

Δράση

Η SIBMAS μέσα από το σύνολο των δραστηριοτήτων της επιδιώκει να συμβάλλει στην ενίσχυση του έργου όσων δραστηριοποιούνται επαγγελματικά στο χώρο των παραστατικών τεχνών. Συγκεκριμένα, διοργανώνει συνέδρια όπου τα μέλη της μπορούν να έρθουν σε επαφή με συναδέλφους τους, να συζητήσουν για υπάρχοντα και αναδυόμενα θέματα του χώρου των παραστατικών τεχνών, καθώς και να ενημερωθούν για εξελίξεις του χώρου. Παράλληλα, αναπτύσσει συνεργατικές σχέσεις με συναφείς οργανισμούς και συμμετέχει στη διεξαγωγή διεθνών προγραμμάτων. Έχει αναπτύξει και διατηρεί τον ηλεκτρονικό κατάλογο «SIBMAS International Directory of Performing Arts Collections and Institutions» , στον οποίο καταγράφονται ιδρύματα που σχετίζονται με τις παραστατικές τέχνες. Μια ακόμη, καινοτομία της SIBMAS αποτελεί η Επιτροπή Καταλογογράφησης και Βιβλιογραφικού Ελέγχου (Cataloguing and Bibliographic Control Commission) , η οποία παρακολουθεί τα συνέδρια που πραγματεύονται θέματα καταλογογράφησης και βιβλιογραφικού ελέγχου.
Σανδάλι

Τα σανδάλια είναι υποδήματα ανοιχτού τύπου που αποτελούνται από μια μοναδική σόλα που καταλαμβάνει κυρίως την πατούσα. Τα σανδάλια μπορούν επίσης να έχουν τακούνι. Ενώ η διάκριση μεταξύ των σανδαλιών και άλλων ειδών υπόδησης μπορεί μερικές φορές να είναι θολή, η κοινή αντίληψη είναι ότι ένα σανδάλι αφήνει το πάνω μέρος του ποδιού εκτεθειμένο. Οι άνθρωποι επιλέγουν να φορούν τα σανδάλια, για πολλούς λόγους, όπως η άνεση στο ζεστό καιρό, για οικονομικούς λόγους (τα σανδάλια τείνουν να απαιτούν λιγότερο υλικό απ'ότι τα παπούτσια και συνήθως κατασκευάζονται ευκολότερα) και ως επιλογή μόδας.
Συνήθως οι άνθρωποι φορούν σανδάλια σε θερμότερα κλίματα ή κατά τη διάρκεια των θερμότερων μηνών του έτους, προκειμένου να κρατήσουν τα πόδια δροσερά και ξηρά. Φορώντας σανδάλια, ο κίνδυνος ανάπτυξης μυκητιάσεων γνωστές ως  «το ποδιού του αθλητή» είναι χαμηλότερος από τα κλειστά παπούτσια και τα σανδάλια μπορεί να αποτελούν μέρος της θεραπείας για μια τέτοια λοίμωξη.

Ιστορία

Τα αρχαιότερα γνωστά σανδάλια τα οποία είναι και τα παλαιότερα γνωστά υποδήματα κάθε είδους ανακαλύφθηκαν στο Φορτ Ροκ Κέιβ στην αμερικανική πολιτεία του Όρεγκον. Η ραδιοχρονολόγηση δείχνει ηλικία τουλάχιστον 10.000 ετών.
Η λέξη σανδάλι είναι ελληνικής καταγωγής. 
Οι αρχαίοι Αιγύπτιοι φορούσαν σανδάλια κατασκευασμένα από φύλλα φοίνικα και πάπυρο. Μερικές φορές παρατηρούνται σε αιγυπτιακά αγάλματα και ανάγλυφα. Σύμφωνα με τον Ηρόδοτο τα σανδάλια από πάπυρο ήταν ένα μέρος της απαιτούμενης και χαρακτηριστικής ενδυμασίας των Αιγύπτιων ιερέων.
Στην αρχαία Ελλάδα τα σανδάλια ήταν ο πιο κοινός τύπος των υποδημάτων που οι γυναίκες φορούσαν και περνούσαν το μεγαλύτερο μέρος του χρόνου τους στο σπίτι. Τα ελληνικά σανδάλια είχαν πλήθος λουριών τα οποία στερεώνονταν σταθερά στο πόδι. Στην κορυφή τους, τα σανδάλια είχαν συνήθως χρωματισμένο δέρμα. Οι σόλες ήταν από δέρμα βοοειδών, ακόμη καλύτερης ποιότητας και αποτελούμενη από πολλά στρώματα. Στην αρχαία Ρώμη οι κάτοικοι διακοσμούσαν τις μπότες και σανδάλια με περίτεχνα σχέδια.
Ευφλεκτότητα

Ευφλεκτότητα είναι η ικανότητα μιας χημικής ουσίας να καίγεται ή να αναφλέγεται, προκαλώντας την ανάφλεξη (ή έστω βοηθώντας την εξάπλωσή της). Ο βαθμός της δυσκολίας που απαιτείται για να προκληθεί ανάφλεξη μιας χημικής ουσίας για ανάφλεξη ποσοτικοποιείται μέσω δοκιμής ευφλεκτότητας. Διεθνώς, υπάρχει μια ποικιλία των προτοκόλλων δοκιμών για την ποσοτικοποίηση της ευφλεκτότητας. Η βαθμονόμιση επιτυγχάνεται με τη χρήση κώδικα κατασκευής, απαιτήσεις ασφαλειών, κωδικών φωτιάς και άλλων κανονισμών που διέπουν τη χρήση δομικών υλικών, αλλά και για την αποθήκευση και το χειρισμό πολύ εύφλεκτων χημικών ουσιών, μέσα και έξω από διάφορες κατασκευές, αλλά και στις επιφανειακές και στις εναέριες μεταφορές αυτών. Για παράδειγμα, η αλλαγή της χρήσης ενός κτιρίου, αν έχει ως συνέπεια την τροποποίηση της ευφλεκτότητας των περιεχομένων του απαιτεί από τον ιδιοκτήτη του κτιρίου να υποβάλει αίτηση για (σχετική) άδεια,  για να βεβαιωθεί ότι η συνολική πυροπροστασία, με βάση το σχεδιασμό της εγκατάστασης, έχει λάβει υπόψη την αλλαγή.

Ορισμοί

Ο όρος «ευφλεκτότητα» χρησιμοποιήθηκε για υλικά που μπορούν να αναφλεγούν ευκολότερα συγκριτικά με άλλα, καθιστώντας τα έτσι συγκριτικά πιο επικίνδυνα, οπότε χρειάζονται περισσότερο προσοχή στη διαχείρησή τους, και αυτό επέβαλε (πιθανώς) και κάποιους σχετικούς κανονισμούς. Στις ΗΠΑ (τουλάχιστον) «εύφλεκτα» (flammable) χαρακτηρίζονται τα υγρά που έχουν ελάχιστη θερμοκρασία ανάφλεξης (flash point) κάτω από 38 °C, ενώ αυτά που έχουν ελάχιστη θερμοκρασία ανάφλεξης πάνω από αυτήν τη θερμοκρασία χαρακτηρίζονται απλώς «αναφλέξιμα» (combustible), Για τα στερεά, θεωρούνται εύφλεκτα αυτά που είναι έτοιμα να αναφλεγούν ή αυτά που μπορούν να προκαλέσουν ή να συνεισφέρουν σε μια ανάφλεξη, μετά από τριβή με αυτά. Ως «έτοιμα» να αναφλεγούν θεωρούνται τα αναφλέξιμα στερεά που βρίσκονται σε μορφή σκόνης, κόκκων ή είναι ημίρρευστα και γι' αυτό πιο επικίνδυνο να αναφλεγούν μετά από σύντομη επαφή με πηγή ανάφλεξης, όπως ένα αναμμένο σπίρτο, και είναι πιο πιθανό να κάνουν τη φλόγα να εξαπλωθεί ταχύτερα. Οι τεχνικοί ορισμοί ποικίλλουν πολύ ανάμεσα στις χώρες. Ο ΟΗΕ δημιούργησε (για αυτόν τον λόγο) το παγκόσμιο σύστημα εναρμονισμένης ταξινόμησης και ετικετοποίησης των χημικών (Globally Harmonized System of Classification and Labelling of Chemicals), που ορίζει ότι η ελάχιστη θερμοκρασία ανάφλεξης πρέπει να είναι μεταξύ -32°C και 60°C για εύφλεκτα και μεταξύ 60°C και 93°C για τα (απλώς) αναφλέξιμα.
Νταβίδ Σίλβα

Πρώιμα χρόνια

Ο Σίλβα γεννήθηκε στην Αργκινεγκίν, Γκραν Κανάρια, Κανάριοι Νήσοι από τον Φερνάντο Χιμένεθ, πρώην δημοτικό αστυνομικό ο οποίος τελικά ήταν υπεύθυνος για την ασφάλεια του γηπέδου της ΦΚ Βαλένθια Μεστάγια και της Έβα Σίλβα. Ο πατέρας του είναι από τα Κανάρια Νησιά και η μητέρα του είναι ιαπωνικής καταγωγής, που επιβεβαιώθηκε σε μια συνέντευξη από μέλη της οικογένειας του στον τηλεοπτικό σταθμό των Κανάριων Νησιών. 
Ο Σίλβα άρχισε να παίζει ποδόσφαιρο στην ομάδα νέων του Σαν Φερνάντο. Όταν ήταν 14, έλαβε μια προσφορά για να υπογράψει συμβόλαιο στην ομάδα νέων της Βαλένθια ΚΦ, την οποία και αποδέχθηκε. Έμεινε στην ομάδα των νέων μέχρι την ηλικία των 17.

Βαλένθια

Στην Βαλένθια ΚΦ αγωνίστηκε για έξι χρόνια και εμφανίστηκε σε περισσότερα από 150 παιχνίδια. Κατέκτησε ένα Κύπελλο Ισπανίας.

Μάντσεστερ Σίτι

Το 2010 μεταγράφηκε στην Μάντσεστερ Σίτι. Ο προπονητής της Σίτι, Ρομπέρτο Μαντσίνι, χρησιμοποιεί κυρίως τον Σίλβα ως Πλάγιο μέσο, αλλά χρησιμοποιείται σε ρόλο πλέι μέικερ με τον Σαμίρ Νασρί πίσω από τους Σέρχιο Αγκουέρο και Έντιν Τζέκο.

Διεθνής καριέρα

Είναι διεθνής με την Ισπανία από την ηλικία των 20 ετών και ήταν μέλος της ομάδας που κέρδισε τόσο το Euro 2008 και το Παγκόσμιο Κύπελλο Ποδοσφαίρου 2010.
Πρωτόκολλο Ντίφι-Χέλμαν

Ασφάλεια πρωτοκόλλου

Η ασφάλεια του πρωτοκόλλου είναι στενά συνδεδεμένη με την επιλογή των στοιχείων p και g. Κάποιος ο οποίος θέλει να επιτεθεί στο πρωτόκολλο πρέπει ουσιαστικά να αποκτήσει τα g,a και b. Προκειμένου να αποφευχθεί κάτι τέτοιο πρέπει να προσέξουμε τις επιλογές των g, a, b, p. Η τάξη G του g πρέπει να είναι πρώτος αριθμός ή να έχει ως παράγοντα ένα πολύ μεγάλο πρώτο αριθμό για να αποφευχθεί η χρήση του αλγορίθμου των Πόλιγκ-Χέλμαν η όποια θα δώσει τους αριθμούς a, b. Έτσι πολύ συχνά αναζητούμε να βρούμε πρώτους της Σόφι Ζερμαίν, πρώτους δηλαδή για οποίους ισχύει ότι αν p είναι ο πρώτος μας τότε p = 2q + 1, όπου q επίσης πρώτος. Το g συνήθως το επιλέγουμε να παράγει την πολλαπλασιαστική υποομάδα τάξης q του G, και όχι ολόκληρη την G. Με αυτόν τον τρόπο εξασφαλίζουμε ότι το σύμβολο Λεζέντρ του g δεν πρόκειται να αποκαλύψει ποτέ κανένα ψηφίο του a.

Αν οι δυο οντότητες Α και Β δεν χρησιμοποιούν καλές γεννήτριες τυχαίων αριθμών, τότε τα a και b είναι πιθανόν να μπορούν να προσβληθούν από κάποιον ο οποίος παρακολουθεί τα δεδομένα που περνούν στο κανάλι. Πρέπει να τονίσουμε πως μετά το τέλος του πρωτοκόλλου, οι μυστικοί ακέραιοι a και b εξαφανίζονται και από τις δυο συσκευές των δυο οντοτήτων προκειμένου να μην μείνουν στοιχεία για περαιτέρω μελέτη από κάποιο άλλο πιθανό επιτιθέμενο.

Επίθεση επανάληψης

Το πρωτόκολλο έχει ένα βασικό πρόβλημα το οποίο έχει να κάνει με το γεγονός ότι σε κανένα μήνυμα που ανταλλάσσεται μεταξύ των οντοτήτων δεν γίνεται επικύρωση της ώρας κατά της οποία έγινε η επικοινωνία. Αυτό έχει ως αποτέλεσμα ένας επιτιθέμενος να μπορεί να επαναλάβει την όλη επικοινωνία την οποία έχει προηγουμένως καταγράψει μεταξύ δυο οντοτήτων, προκειμένου να εξαπατήσει μια από αυτές. Η λύση του προβλήματος δίνεται μέσω χρονοσφραγίδων (timestamps), φαινομενικά τυχαίων αριθμών οι οποίοι παράγονται από το σύστημα και έχουν αποθηκευμένη μέσα τους την ώρα έκδοσης τους.

Αυθεντικοποίηση

Κατά τη διάρκεια της αρχικής περιγραφής, το πρωτόκολλο Ντίφι-Χέλμαν από μόνο του δεν παρέχει πιστοποίηση της ταυτότητας των οντοτήτων της επικοινωνίας και επομένως είναι ευάλωτο σε μία Man-in-the-middle επίθεση. Ένα ενδιάμεσο άτομο μπορεί δηλαδή να συστήσει δύο διακριτές ανταλλαγές κλειδιών Ντίφι-Χέλμαν, μία με τη μία οντότητα και μία με την άλλη , υποδυόμενος στην κάθε μία οντότητα την άλλη. Συνεπώς, είναι απαραίτητο κατά τη χρήση του πρωτοκόλλου να γίνεται εξακρίβωση της ταυτότητας της κάθε οντότητας για την πρόληψη αυτού του είδους των επιθέσεων
Η νύχτα του Σαν Λορέντζο

Πλοκή

Η ταινία αναφέρεται σε διάφορους κατοίκους μιας ιταλικής πόλης κατά τη διάρκεια του Β' Παγκοσμίου Πολέμου. Η ήττα είναι σίγουρη για τον γερμανικό στρατό και το μέτωπο επιστρέφει στη Γερμανία, αφήνοντας ένα δρόμο καταστροφής στο πέρασμά του. Οι Γερμανοί σκοπεύουν να ανατινάξουν πολλά κτίρια στην πόλη και έχουν πει σε όλους τους χωρικούς να συγκεντρωθούν στην εκκλησία της πόλης. Περίπου η μισή πόλη αποφασίζει να μείνει και να δείξει εμπιστοσύνη στην εκκλησία. Η υπόλοιπη πόλη ντύνεται στα μαύρα και βγαίνει να αναζητήσει τους Αμερικανούς, οι οποίοι φημολογείται ότι βρίσκονται κοντά, απελευθερώνοντας τις πόλεις, καθώς κατευθύνονται προς αυτούς.

Βραβεία/Διακρίσεις

Στο 35ο φεστιβάλ των Καννών κέρδισε το Μέγα Βραβείο. Επίσης, ήταν η πρόταση της Ιταλίας για την καλύτερη ξενόγλωσση ταινία στα 55α βραβεία Όσκαρ, ωστόσο δεν επελέγη.
Πρωτάθλημα χειροσφαίρισης Α2 εθνικής κατηγορίας γυναικών 1993-1994

Το Πρωτάθλημα Α2 Εθνικής χάντμπολ γυναικών της περιόδου 1993–1994 ήταν το πρώτο από την καθιέρωση της Α2 στην ιστορία του γυναικείου χάντμπολ. Μετείχαν οκτώ ομάδες. Πρωταθλητής αναδείχθηκε ο Όμιλος Φιλάθλων Ν. Ιωνίας, ο οποίος ανέβηκε στην Α1΄.
Μουγκάν (περιοχή)

Η στεπική πεδιάδα του Μογκάν (στα οθωμανικά τουρκικά: muğān, ﻣﻮﻏﺎﻥ, στα αζέρικα: Muğan) ή Μουγκάν όριζε έως τον 19ο αιώνα, την περιοχή η οποία σήμερα ευρίσκεται εντός της Δημοκρατίας του Αζερμπαϊτζάν, στα νότια του ποταμών Κουρά και Αράς και στα βόρεια της ιρανικής επαρχίας του Αρνταμπίλ επί των ακτών της Κασπίας Θάλασσας. Η συγκεκριμένη εύφορη περιοχή διασχίζεται, σήμερα, από αριθμό αρδευτικών καναλιών. Παλαιότερα, αποτελούσε περιοχή βοσκοτόπων, η οποία έχαιρε της εκτίμησης των κατά καιρούς κατακτητών. Η περιοχή μεταξύ των ποταμών Αράς και Κουρά ονομάστηκε Αράν, ενώ η περιοχή ευρισκόμενη στα βόρεια του ποταμού Κουρά ονομάστηκε επαρχία του Σιρβάν.
Το 1918, η βρετανική κυβέρνηση υποστήριξε μια Προσωρινή Στρατιωτική Δικτατορία του Μουγκάν, η οποία λίγο καιρό αργότερα ανετράπη, προτού μετατραπεί στην Σοβιετική Δημοκρατία του Μουγκάν, η οποία, στην συνέχεια, ενσωματώθηκε στην Λαϊκή Δημοκρατία του Αζερμπαϊτζάν το 1919.
Το 1993, στα νότια της συγκεκριμένης κοιλάδας, μια Αυτόνομη Δημοκρατία του Ταλίς-Μογκάν διακηρύχθηκε, ωστόσο, δεν διήρκεσε παρά μόνον από τον Ιούλιο έως τον Αύγουστο του 1993.
Θεοβάλδος Γ΄ της Καμπανίας

Εκλογή του Θεοβάλδου αρχηγού της Δ΄ Σταυροφορίας

Το 1198 ο Πάπας Ιννοκέντιος Γ΄ κήρυξε την Δ΄ Σταυροφορία, στην αρχή υπήρχε ελάχιστος ενθουσιασμός μέχρι τις 28 Νοεμβρίου 1199 την ημέρα που οι ευγενείς συγκεντρώθηκαν στην αυλή του Θεοβάλδου για έναν διαγωνισμό μαζί με τον προσκυνητή Φούλκων του Νεϊγύ. Μετά το κήρυγμα του Φούλκων αποφάσισαν να κηρύξουν την Δ΄ Σταυροφορία εκλέγοντας τον Θεοβάλδο αρχηγό τους αλλά πέθανε πολύ πρόωρα στις 24 Μαΐου 1201 και αντικαταστάθηκε από τον Βονιφάτιο τον Μομφερρατικό. Η χήρα του δέχτηκε 7 κάστρα και όλα τα έσοδα από αυτά, διετέλεσε κηδεμόνας του μεταθανάτιου γιου τους Θεοβάλδου 21 χρόνια,  η διαδοχή του αμφισβητήθηκε από τις ανιψιές του συζύγου της Αλίκη και Φιλίππη. Ο γιος τους θα κληρονομήσει από τον από μητέρα θείο του Σάντσο Ζ΄ της Ναβάρρας από τον Οίκο των Χιμένεθ και το βασίλειο της Ναβάρρας (1234). Ο Θεοβάλδος τάφηκε δίπλα από τον πατέρα του Ερρίκο στην εκκλησία του Αγίου Στεφάνου στο Τρουά.
Κάστρο των Καντακουζηνών

Στοιχεία

Κατασκευάστηκε το 1911 για λογαριασμό του πρίγκιπα Γεώργιου Γρηγορίου Καντακουζηνού σε έκταση τριών χιλιάδων τετραγωνικών μέτρων. Το κάστρο ανήκε στην οικογένεια Καντακουζηνού μέχρι και το 1948, όταν και κατασχέθηκε από το κράτος. Μετά το 1989 το κάστρο επέστρεψε στην οικογένεια, οι απόγονοι της οποίας το πούλησαν σε ιδιώτες το 2004.
Σήμερα στον χώρο του κάστρου λειτουργεί ξενοδοχειακή μονάδα.
Γαβριήλ Καλλονάς

Βιογραφικά στοιχεία

Γεννήθηκε το 1724 στην Άνδρο. Φοίτησε αρχικά σε σχολή της Σμύρνης και στη συνέχεια στην Αθωνιάδα Σχολή. Διετέλεσε γραμματέας του Πατριάρχη Αλεξανδρείας Ματθαίου, ο οποίος ήταν συμπατριώτης και συγγενής του, και στη συνέχεια οικοδιδάσκαλος σε οικογένειες Φαναριωτών της Κωνσταντινούπολης. Αργότερα χρημάτισε εφημέριος σε ελληνικές κοινότητες της κεντρικής Ευρώπης, όπως αυτές στη Βιέννη, στην Πέστη και στο Ντιέντες της Ουγγαρίας. Έγραψε πληθώρα έργων, με παιδαγωγικό περιεχόμενο ως επί το πλείστον. Το σημαντικότερο εξ αυτών είναι το Παιδαγωγία περιέχουσα πάνυ ωφελίμους νουθεσίας τε και οίον δη κανόνας περί του πώς δει ανατρέφεσθαι τα παιδία το οποίο εκδόθηκε, μετά τον θάνατό του, το 1800 στη Βιέννη. Πέθανε το 1795 στο Ντιέντες της Ουγγαρίας.
Στυλιανός Κοκκινάκης

Βιογραφικά στοιχεία

Γεννήθηκε στην Ασή Γωνιά της επαρχίας Αποκορώνου της περιφερειακής ενότητας Χανίων. Υπήρξε οπλαρχηγός σώματος 10 ανδρών.
Ζακ Νερέ

Βιογραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Γεννημένος το 1917, ο Ζακ Νερέ ήταν απόφοιτος της École Normale Supérieure (τάξη του 1938). Πραγματοποίησε τη διδακτορική διατριβή του με θέμα τον μπουλανζισμό.
Ήταν καθηγητής στο Πανεπιστήμιο της Μπρεστ.
Τον Φεβρουάριο του 1979, ήταν ένας εκ των 34 υπογραφόντων της δήλωσης την οποία συνέταξαν οι Λεόν Πολιακόβ και Πιερ Βιντάλ-Νακέ προκειμένου να αποδομήσουν την αρνητική του ολοκαυτώματος ρητορική του Ρομπέρ Φωρισόν.
Απεβίωσε στις 12 Φεβρουαρίου 2000.
Θωμάς Αλέξανδρος Δουμάς

Βιογραφία

Ο Θωμάς Αλέξανδρος Δουμάς, το κανονικό όνομα του οποίου ήταν Τομάς Αλεξάντρ Νταβύ ντε λα Παγιετρί, γεννήθηκε στις 25 Μαρτίου του 1762 στο Ζερεμί του Άγιου Δομίνικου (στη σημερινή Αϊτή). Πατέρας του ήταν ο Γάλλος μαρκήσιος Αλεξάντρ Αντουάν Νταβύ ντε λα Παγιετρύ, ο οποίος εγκαταστάθηκε στον Άγιο Δομίνικο το 1760 και έζησε σαν μεγάλος άρχοντας, τριγυρισμένος από μαύρους σκλάβους. Η μητέρα του ήταν σκλάβα αφρικανικής καταγωγής και λεγόταν Μαρί Σεζέτ Ντυμάς.
Ο πατέρας του επέστρεψε στη Γαλλία το 1774 και αργότερα έφερε και το νόθο γιο του. Όταν ο Θωμάς Αλέξανδρος ενηλικιώθηκε μπήκε στο γαλλικό στρατό με το επώνυμο της μητέρας του: Τομάς Αλεξάντρ Ντυμάς (Θωμάς Αλέξανδρος Δουμάς). Εκεί έκανε λαμπρή σταδιοδρομία και έγινε στρατηγός υπό το Ναπολέοντα Βοναπάρτη.
Ο Θωμάς Αλέξανδρος Δουμάς ήταν γενναίος ως στρατιωτικός αλλά ανίκανος ως πολιτικός. Έχασε την εύνοια του Ναπολέοντα και φυλακίστηκε. Αποδιωγμένος και με κατεστραμμένη υγεία, εγκαταστάθηκε στο χωριό Βιλέρ-Κοτρέ, όπου και παντρεύτηκε τη Μαρί Λαμπουρέ. Από το γάμο αυτόν γεννήθηκε στις 24 Ιουλίου του 1802 ο Αλέξανδρος Δουμάς. Ο Θωμάς Αλέξανδρος Δουμάς πέθανε στις 26 Φεβρουαρίου 1806, σε ηλικία μόλις 44 ετών, αφήνοντας την οικογένεια χωρίς πόρους.